**Összefoglaló az PTT Tagjai és az MKVK Elnöksége részére**

**a Pénz- és Tőkepiaci Tagozat 2016. évi tevékenységéről**

**2016. november 15.**

**Tagság**

Jelenleg 420 fő (2010: 501 fő, 2011: 490 fő, 2012: 474 fő, 2013: 466 fő, 2014:458 fő, 2015: 445 fő) regisztrált tagozati tag alkotja a tagozatot, melynek 78%-a aktív (főfoglalkozású) státuszban lévő könyvvizsgáló. Éves költségvetésünk 1 340 E Ft.

**Elnökség**

Az Elnökség évente 4 alkalommal ülésezik, elsősorban szakmai témákban. Az Elnökség tagjai:

1. Agócs Gábor, Elnök
2. Balázs Árpád, Alelnök
3. Bíróné Zeller Judit
4. Gábor Gabriella
5. dr. Sugárné Kéri Anna
6. Somogyvári Sándorné
7. Szabó Gergely

Az Elnökség munkáját Szakértői Csoport segíti, melybe az MNB (7 fő), a Bankszövetség (3 fő), a MABISZ (1 fő) és a Szövetkezeti Hitelintézetek Integrációs Szervezete (1 fő) delegáltak szakértőket. Az MNB és PSzÁF összevonása kapcsán a szakértőink újítása 2014-ben megtörtént.

A tagozat 2005. szeptember 14-én taggyűlésén elfogadta szervezeti és működési szabályzatát, ennek kisebb kiegészítése, módosítása többször megtörtént. Legutóbb 2015. november 4-én.

A 2009. évben a tagozatot (a Könyvvizsgálói Közfelügyeleti Bizottsággal egyeztetve) nyitottá tettük a közérdeklődésre számot tartó (tőzsdén jegyzett) gazdálkodók könyvvizsgálói számára is. Ezzel megnyílt az út további 25-30 könyvvizsgáló számára, hogy szakmai támogatást kapjon, és speciális képzéseken vegyen részt.

A taggyűlések minden alkalommal szakmai nap keretében kerülnek megrendezésre, melyeken rendszerint 4 oktatási kredit pont gyűjthető. A 2008. évtől a szakmai rendezvények nem csak a tagozati tagoknak, de helyi szervezeteknél jelentkezők számára is elérhető (a vonatkozó költségeket is a tagozat viseli). 2012-től ezek - a költségtakarékosság jegyében - a Budapest Fővárosi Szervezettel közösen kerülnek megrendezésre.

A szakmai napjaink keretében a következő minősítésekhez rendelt speciális kreditpont gyűjthető: pénzügyi intézményi, befektetési vállalkozási, pénztári, biztosítási speciális minősítések. Továbbá, 2x2 kredit erejéig a tagozat a 2012-es évtől az IFRS minősítéshez tartózó oktatást is rendez.[[1]](#footnote-1)

A 2011. évtől a főtitkári hivatal kérésére - figyelemmel a pénzügyi lehetőségeket - a három teljes szakmai napot két napra (négy félnapra) csökkentettük. A 2016-os évben a következő témákban rendezünk szakmai napokat (2 kredit pont félnaponként) a Budapest Fővárosi Szervezettel közösen:

2016-ban a két fél napos programon túl további egy nap több modulból álló e-learning formájában lesz elérhető a kamara tagjai számára. Az e-learning formájában elérhető szakmai előadások és az „élő” szakmai nap programja között nincs átfedés.

1. **rendezvény**

* időpont: 2016. november 15. délelőtt 9.00 – 12.30
* helyszín: Villányi Úti Konferenciaközpont 1113 Budapest Villányi út 11-13.
* témák:
  + Bevezetés, tagozati hírek, tanulságok, szakértők
  + Könyvvizsgálói minősítések: megtartsam, szerezzek, vagy csak nyűg? - a változások bemutatása
  + Tőkekövetelmények és azok számítása a pénz- és tőkepiaci szervezeteknél – egy gyakorlati példa a hitelkockázat számítására
  + A manuális és 13. havi könyvelések (journal entry testing) tesztelése informatikai módszerekkel
  + Taggyűlés

1. **rendezvény**

* időpont: 2016. november 15. délután 13.00 – 16.30
* helyszín: Villányi Úti Konferenciaközpont 1113 Budapest Villányi út 11-13.
* témák:
  + A Közfelügyeleti Hatóság szerepe és munkája a 2016-os évben, avagy a könyvvizsgálók a Közfelügyeleti Hatóság szemével
  + Az IFRS-szek változásai, a legutóbb kiadott IFRS-szek fejleményei – avagy van-e ennek hatása a magyar beszámolókra
  + A pénz- és tőkepiaci törvények és a vonatkozó számvitelt szabályozó kormányrendeletek 2017. január 1-től hatályos változásai

Mindezeken kívül a pénztárak, a befektetési alapok, a biztosítók, a befektetési vállalkozások könyvvizsgálatának specialitásai, és az IFRS átállással kapcsolatos témában kisebb létszámú workshopot/kerekasztal beszélgetést tartunk (1-1 kredit pont).

A szakmai napokon rendszeresen 250-280 fő vesz részt, azok térítésmentesek. A szakmai napok előadásai témáinak kiválasztása e-mailen keresztül a tagok véleményének kikérésével történik.

**Elnökégi ülések, szakmai munka**

Az Elnökség negyedévente ülésezik. Tárgyévben elért eredményeink:

* Korszerű, szakmai anyagokat és teljes tagozati tagnévsort tartalmazó honlap áll rendelkezésre a Kamara honlapján belül. A honlapon lehet jelentkezni és tagi adatokat módosítani, valamint a szakmai napok anyagai és egyéb publikációk is elérhetőek, letölthetőek.
* részvétel a szakmai minősítő vizsgakérdések összeállításában
* megkezdődött a különjelentésre vonatkozó a szakmai standard kidolgozása, megalakult az ezzel foglalkozó munkacsoport. Ajavaslat kidolgozása folyamatban van.
* egyeztetések az MNB-vel, pl a fióktelep külön kiegészítő könyvvizsgálói jelentéséről,
* A Kamara honlapján számos felhívás, szakmai állásfoglalás, iránymutatás elhelyezése a következő témákban:
* megváltozott minősítési követelményekről
* a hitelintézetek és befektetési vállalkozások könyvvizsgálói számára az évközi eredmény szavatoló tőkébe történő beszámításának feltételeként szabott könyvvizsgálati jelentésről
* a könyvvizsgáló cégek és kamarai tag könyvvizsgálók kötelező rotációjáról és a nyújtható egyéb szolgáltatásokról a közérdeklődésre számot tartó gazdálkodói körben
* hitelintézeteknél előforduló NHP (Növekedési Hitelprogram) és a PHP (Piaci Hitelprogram hitelezési konstrukciók IFRS szerinti elszámolásáról
* a könyvvizsgálói titoktartás alóli felmentés esetén az MNB felé történő adatszolgáltatás módjáról
* a minősítési és felelősségbiztosítási követelményekről és a minősítés megtartásához szükséges vizsgázásról

**Rendszeres feladataink**

* Szakmai Konferenciák szervezése
* Az Elnökség munkáját támogató Szakértői Csoport létrehozása és működtetése

A Szakértői Csoport tagjai:

* + MNB: Kalina Gábor, főkönyvelő
  + MNB Felügyeleti Csoport: Csendes Zsoltné Kiss Szilvia, Farkas Ákos, Somogyvári Sándorné, Kissné Ladányi Éva, Orosz József és Osztoics Danica
  + MABISZ: Stefanincsné N. Éva
  + Bankszövetség képviselői: Batka Anna, Szarvas Hajnalka, Tuboly Zoltán
  + Szövetkezeti Hitelintézetek Integrációs Szervezete: Lipcsei János
* Jogszabályok véleményezése
* Részvétel a Konzultációs Szolgálat munkájában

1. A minősítéssel rendelkező könyvvizsgálók számára a Magyar Könyvvizsgálói Kamara szakmai továbbképzési szabályzatának VII. fejezet (3) pontja alapján „A speciális minősítéssel rendelkező könyvvizsgálóknak a speciális továbbképzésen évente minősítésenként 2, de legfeljebb összesen 4 kreditpontot kell szerezniük”. [↑](#footnote-ref-1)